Deinococcus radiodurans
Deinococcus radiodurans – Deinococcus genties bakterijų rūšis. Tai ekstremofilas, pats atspariausias radiacijai iš visų žinomų Žemės organizmų. Tuo tarpu, kai 10 Gy (grėjų) yra žmogui mirtina radiacijos dozė, o 60 Gy – Escherichia coli bakterijoms (vienoms gausiausių Žemėje simbiotinėms bakterijoms), esant 5000 Gy dozei, Deinococcus radiodurans nepraranda gyvybingumo, o esant milžiniškai 15000 Gy išlieka 37 % gyvybingos. Bakterija atspari dehidracijai, karščiui, šalčiui, gali išgyventi vakuume ir rūgštyje. Dėl atsparumo daugiau nei vienam ekstremaliam veiksniui, šios bakterijos vadinamos poliekstremofilinėmis.